Author: ostrovsk
Company: MV SR

Predkladacia správa

Minister vnútra SR predkladá na rokovanie vlády SR materiál „Návrh na uzavretie Dohody medzi vládou Slovenskej republiky a vládou Poľskej republiky o zmene prílohy č. 1 Dohody medzi vládou Slovenskej republiky a vládou Poľskej republiky o hraničných priechodoch, o prekračovaní štátnej hranice na turistických chodníkoch križujúcich štátnu hranicu a o zásadách prekračovania štátnej hranice mimo hraničných priechodov, podpísanej dňa 1. júla 1999 v Trstenej, formou výmeny nót“. 

Obsahom predkladaného materiálu je nóta slovenskej strany, v ktorej slovenská strana navrhuje zmenu dopravy existujúceho cestného hraničného priechodu Skalité – Zwardoň Mýto z dopravy nákladnej a osobnej iba na dopravu osobnú, a to z dôvodu, že po otvorení nového cestného hraničného priechodu Skalité – Zwardoň budú v prevádzke dva cestné hraničné priechody rovnakého charakteru. 

Reálne možno predpokladať, že po otvorení nového cestného hraničného priechodu Skalité – Zwardoň do prevádzky dôjde k výraznému poklesu počtu cestujúcich, prekračujúcich štátnu hranicu na existujúcom hraničnom priechode Skalité – Zwardoň Mýto.

Využitie policajtov hraničnej polície a technických prostriedkov potrebných na zabezpečenie hraničnej kontroly na obidvoch hraničných priechodoch v nezmenenom rozsahu by bolo neefektívne a vyžiadalo by si zvýšené finančné náklady. Realizáciou navrhovanej zmeny nedôjde k sťaženiu prekračovania štátnej hranice vzhľadom na to, že v tesnej blízkosti sa nachádza novo vybudovaný hraničný priechod, ktorý bude v nepretržitej prevádzke.
 
Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.

Návrh dohody zodpovedá záujmom zahraničnej politiky Slovenskej republiky, je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky vyplývajúcich jej z iných medzinárodných dokumentov.